Liefde en menslike natuur
Liefde is nie natuurlik deel van my nie. Dikwels is daar sterk gevoelens teenoor sekere mense diere en dinge, maar ek twyfel al meer of sulke gevoelens liefde is. Dit is soms weggesteekte eie belang en soms dood eenvoudig misleidend en maak ook dat mens onderskeid tref tussen mense.
Die toets van liefde kom, lyk my, waar, die teenoor wie jy negatiewe gevoelens of geen gevoel het nie, jou pad kruis.
Ek werk al lank saam met Mosambiekers en het al baie positiewe en negatiewe gevoelens ervaar. Teleurstellings is oor die lang termyn meer as vreugdes.
Dikwels moet ek myself herinner dat God die wêreld lief het sonder onderskeid. Soms is die mense wat die meeste negatiewe gevoelens ontlok dikwels juis hulle wat die grootste potensiaal het. Hierdie is 'n redelik konstante stryd. Die liefde wat ons vir mense het is dikwels juis die liefde waar jou gevoelens en natuurlike reaksies opgeoffer moet word.
Ek kom in die week in 'n baie plattelandse gemeente van die IRM. Ons is regtig moeg na dae se werk en het weer 8 ure in baie warm weer op 25km per uur paaie gery. Dit het al donker geword, skielik begin dit reën. Die bakkie is baie onbetroubaar en my program is so dat ek met die terug ry van daar nie vertragings kan bekostig nie, dan mis ek my vliegtuig na RSA. Ons ry die bos in waar selfoon sein verdwyn, die pad stompe in het en die bakkie se ligte is baie swak. Ons kry 'n lorrie wat vassit en ek vat 'n groot kans om deur 'n landery rondom te ry.
Daar aangekom, word ons gevra om dadelik met toerusting te begin tot 10uur die aand.
Here, watter sinvolle toerusting kan ek gee sonder tyd om na die mense te luister? Die mense se verwagtinge is heeltemal anders as dit wat nou sinvol aangebied kan word.
Soos baie keer is die Here se antwoord: wees lief vir hulle met My liefde, en ek sal die res doen. Já, Here ek weet, maar dit is nie wat ek nou voel nie en my natuur sien alles wat nou nie aanvaarbaar is nie en onmoontlik is vir my om te oorkom. My seun, jy weet mos dat dit my liefde is en dat dit doen wat jy nie eers kan begin doen nie.
Die Here werk daardie aand op wonderlike maniere en ek kan geen krediet daarvoor vat nie. Die gesprek is uniek vir die induvidue se omstandighede en die verduidelikings wat ek gee is vol van God se liefde. Dit is heel anders as wat ek nog ooit gedoen het, en ek weet, dat die Here weet wanneer om vir wie wat te sê. Om alles te kroon is daar 'n paar mense wie se dankbaarheid net uitborrel teenoor ons. Twee ou bekendes kan nie ophou om my te bedien nie. Skielik is God vir my lief deur hulle en Hy streel my moeë gees met nuwe vervulling. Alle eer aan Hom wat dien en werk soos geen mens in 'n menslike natuur kan nie.
Die volgende dag kon ek meer intensoneel oorgee en gaan Hy voort om dit weer eens te doen soos hoe Hy dit in al 5 die ander gemeentes gedoen het op hierdie besoek.
Mens sal seker altyd met hierdie misleidende en negatiewe gevoelens sukkel. Sommige goed wat jou natuur begin sê is so vals en sleg, dat ek dit nie eers hier wil noem nie. God deur die genade van Jesus en die werking van Sy wonderlike Gees, sal nie seker nie, maar definitief voort gaan om vir die wêreld lief te wees en dit deur ons korrupte wesens bly doen. Aan Hom die eer.
Soos die liedjie die Houtkruis ook uitwys. Dit was nie 'n lekker sentimentele gevoel wat Jesus gevoel het aan die kruis nie. Die kruis is die plek waar ons leer wat liefde is.